Broj: 711-I-1865-P-231/21-02-19

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Nevenke Martinović,** na 145. sjednici, održanoj 15. listopada 2021.g., daje sljedeće

**OČITOVANJE**

**Temeljem članka 14. stavka 5. ZSSI-a općinski načelnik može istovremeno uz obnašanje navedene dužnosti obnašati dužnost predsjednika županijske Vatrogasne zajednice, u okviru prava da bude članom upravnih i nadzornih tijela najviše dviju neprofitnih udruga i zaklada, bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije član upravnih i nadzornih tijela u dvije druge neprofitne udruge ili zaklade.**

 Obrazloženje

Zahtjev za očitovanjem podnijela je Nevenka Martinović te je u Povjerenstvu zahtjev zaprimljen pod poslovnim brojem 711-U-4945-P-231/21-01-4 dana 5. listopada 2021. g., povodom kojeg se vodi predmet broj P-231/21.

U predmetnom zahtjevu podnositeljica navodi da je Vatrogasna zajednica Bjelovarsko-bilogorske županije osnovana te da djeluje i prestaje s djelovanjem sukladno odredbama zakona koji uređuje osnivanje i djelovanje udruga, ako Zakonom o vatrogastvu nije za pojedina pitanja drugačije određeno. Nadalje, navodi se da je zajednica samostalna pravna osoba s ovlastima propisanim zakonom te da je upisana u registar neprofitnih organizacija. Podnositeljica navodi i kako zajednicom upravlja Skupština kao najviše tijelo upravljanja, a Predsjedništvo rukovodi radom između dviju sjednica Skupštine. Nadalje, podnositeljica navodi da se za rad u tijelima zajednice isplaćuju naknade za prisustvovanje sjednicama. Navodi i da zajednicu predstavljaju i zastupaju županijski vatrogasni zapovjednik koji je uposlenik zajednice i predsjednik zajednice koji je volonter. Podnositeljica ističe kako je predsjednik zajednice načelnik jedne od općina u županiji te da isti nije uposlenik općine već za svoj rad prima naknadu. Nadalje, podnositeljica postavlja upit može li navedeni općinski načelnik za svoj rad u zajednici primati naknadu te ukoliko ne smije ima li pravo na naknadu putnih troškova za dolazak u sjedište zajednice, ima li pravo na dnevnice te naknade za prisustvovanje sjednicama tijela.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit vezan uz ovlasti dužnosnika, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

 Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

 Člankom 7. ZSSI-a propisana su zabranjena djelovanja dužnosnika te je podstavkom d) propisano kako je dužnosnicima zabranjeno primiti dodatnu naknadu za poslove obnašanja javnih dužnosti.

 Nadalje, člankom 17. Zakona o vatrogastvu („Narodne novine“, broj 125/19) propisano je da je Vatrogasna zajednica županije odnosno Grada Zagreba tijelo nadležno za vatrogastvo, koje u okviru svog djelokruga i nadležnosti propisanih ovim Zakonom odgovara županu odnosno gradonačelniku Grada Zagreba. Stavkom 2. predmetnog članka propisano je da se Vatrogasne zajednice osnivaju, djeluju i prestaju s djelovanjem sukladno odredbama Zakona koji uređuje osnivanje i djelovanje udruga, ako ovim Zakonom za pojedina pitanja nije drukčije određeno.

 Člankom 20. istog Zakona propisano je da je predsjednik Vatrogasne zajednice županije na čelu predsjedništva vatrogasne zajednice županije odnosno predsjednik Vatrogasne zajednice Grada Zagreba na čelu je upravnog odbora Vatrogasne zajednice Grada Zagreba, predstavlja je i zastupa te predstavlja u Predsjedništvu Hrvatske vatrogasne zajednice, a sve ostale ovlasti, odgovornosti i nadležnosti Predsjednika utvrđuju se statutom vatrogasne zajednice županije odnosno Grada Zagreba. Nadalje, stavkom 2. istoga članka propisano je da Vatrogasnom zajednicom županije upravlja predsjedništvo, koje čine predsjednici vatrogasnih zajednica gradova, općina odnosno područja županije, osim ako je drukčije uređeno statutom.

 Povjerenstvo stoga ističe kako je predsjedništvo Vatrogasne zajednice županije, odnosno funkcija predsjednika koji mu je na čelu predstavlja funkciju upravljanja.

 Slijedom navedenog dužnosnik ima pravo istovremeno uz obnašanje dužnosti općinskog načelnika obavljati i funkciju predsjednika županijske Vatrogasne zajednice, međutim, za navedeno nema pravo na naknadu osim prava na naknadu putnih i drugih opravdanih troškova kao što su dnevnice i to pod uvjetom da isti već nije član upravnih i nadzornih tijela u dvije druge neprofitne udruge ili zaklade.

 Povjerenstvo ističe kako dužnosnik nema pravo na naknadu za prisustvovanje sjednicama tijela budući da bi navedeno bilo suprotno odredbi članka 7. d) ZSSI-a.

 Povjerenstvo također napominje kako je dužnosnik prilikom korištenja zapovjednog vozila kao službenog vozila Vatrogasne zajednica dužan isto koristiti sukladno Statutu ili drugim propisima Vatrogasne zajednice kojima je uređeno korištenje službenog vozila.

Slijedom navedenog, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem dostavljene adrese
2. Objava na internetskoj stranici Povjerenstva
3. Pismohrana